Munkája, az 1111 előtt született "Historia de Hierosolymitano itinere" az első keresztes hadjárat történetét írja le franciaországi kihirdetésétől kezdve Jeruzsálem elfoglalásáig és az azt követő győztes aszkaloni csatáig (1099. augusztus 12.). A "Historia" nagy egyezést mutat az ismeretlen szerzőjű "Gesta Francorum"mal, mely már a kortársak számára is kiemelt jelentőségű forrásmunka volt. A "Gesta Francorum" fontosságát mutatja, hogy a szemtanú krónikások, így Foucher de Chartres és Raymond d’Aguilers is a "Gestá"hoz fordultak anekdotákért vagy éppen a narratív struktúra mintájáért. A "Historia de Hierosolymitano itinere" néhány helyen kiegészíti a "Gestá"t, néhány vonatkozásban – úgymint az Aregh erőd melletti csata kapcsán – ellentmond neki, megint máskor más megvilágításba helyezi a kétesebb eseményeket, például a keresztes vezetők eskütételét I. Alexiosz bizánci császárnak, a Szent Lándzsa megtalálását Antiochiában vagy a Maarra ostromakor elkövetett kannibalizmust.